**Styrk havmiljøarbeidet i Klima- og miljødepartementet og Miljødirektoratet**

|  |  |  |
| --- | --- | --- |
| **Utgiftsforslag:** | **Kapittel og post:** | **Budsjettvirkning:** |
| Styrk Klima- og miljødepartementets kapasitet innen havforvaltning | Kap. 1400, post 01 | Øk med 20 mill. kroner |
| Styrk Miljødirektoratets kapasitet innen havforvaltning | Kap. 1420, post 01 | Øk med 20 mill. kroner |

|  |
| --- |
| **Verbalforslag:** |
| Miljømyndighetenes kapasitet på havforvaltning styrkes, for å være i stand til å håndtere økt press på norske havområder, og samtidig forvalte nye og eksisterende marine næringer på en bærekraftig måte. |
| Områder som er definert som særlig verdifulle og sårbare områder (SVO) i forvaltningsplanene for norske havområder utredes for marint vern etter naturmangfoldloven (innenfor 12 nautiske mil) og havmiljøloven (utenfor 12 nautiske mil) |
| Arbeidet med å innføre økosystembaserte marine arealplaner som en del av de helhetlige forvaltningsplanene for norske havområder i 2024 startes. |

Havpanelet, ledet av Norges statsminister, fremhever 100% bærekraftig havforvaltning som sin viktigste anbefaling for en bærekraftig havøkonomi. Norge har gjennom sin rolle i havpanelet forpliktet seg til nettopp 100% bærekraftig havforvaltning av egne farvann innen 2025. Skal dette kunne oppnås er blant annet det å bedre miljømyndighetenes kapasitet på havforvaltning en nøkkel for å både bedre havets miljøtilstand og å skape økonomisk vekst.

En rekke nye havnæringer krever større kapasitet av miljømyndigheten. I tillegg vedtok Stortinget i 2020 endringer i petroleumsskatteloven som fører til et massivt utbyggingspress på norsk sokkel. WWF mener at det derfor må øremerkes midler til havforvaltningen i Klima- og miljødepartementet og i Miljødirektoratet for å sikre tilstrekkelig kapasitet til å forvalte nye marine næringer, og sørge for tilstrekkelig oppfølging av pågående prosesser som oppdatering av de helhetlige forvaltningsplanene for norske havområder, oppfølging av marin verneplan, åpningsprosessen for mineralvirksomhet på norsk sokkel, tildeling av areal til havvind, oppfølging av petroleumsindustrien og så videre.

Den økende økonomiske aktiviteten i norske havområder krever en mer aktiv forvaltning av arealene. De helhetlige forvaltningsplanene for norske havområder samler kunnskapsgrunnlaget for norsk havforvaltning og legger premissene for bruk av havområdene. Ved oppdateringen av de helhetlige forvaltningsplanene i 2024 er det derfor et sterkt behov for å inkludere en helhetlig, økosystembasert marin arealplanlegging med tildeling av områder til ulike næringer.

I norsk havforvaltning og havmiljøarbeid er det særlige behov knyttet til arbeidet med marint vern. I dag utgjør marine verneområder kun rundt én prosent av norske havområder, noe som betyr at det gjenstår svært mye for å ta godt nok vare på naturverdiene i havområdene og å oppfylle globale forpliktelser. Områder som er definert som særlig verdifulle og sårbare områder (SVO) i forvaltningsplanene for norske havområder må utredes med tanke på marint vern etter naturmangfoldloven (innenfor 12 nautiske mil) og havmiljøloven (utenfor 12 nautiske mil).